정조 14년 · 목
進賀正使黃仁點副使徐浩修狀啓以爲臣等一行鳳城以後通官寶得章京西林泰率甲軍護行臣仁點臣浩修書狀官李百亨別啓請漢學譯官洪命福卞復圭淸學譯官李惠迪臣仁點軍官李喜經臣浩修軍官柳得恭朴齊家寫字官彭得大從人三十名由口外取路直向熱河他餘任譯及幕屬領率方物雇車一行人馬由山海關直向燕京六月二十八日到瀋陽將軍嵩春當日早朝發向燕京副都統成策聞臣等取路九關臺雇車作行送助官車二輛臣仁點臣浩修處又送銀子五十兩助行具臣等受車馬而還白金瀋陽以後雇得太平車九輛一行分乘官車則分載行具七月初二日到白旗堡留灣譯官李光烈齎奉咨文二度別諭一度追到初四日到新店捨小黑山大路徑取白臺子路過廣寧地界及義州府城初七日出口外初九日到朝陽縣護送章京示滿字公文乃七月初七日閣老和珅奉上諭知委盛京將軍曰朝鮮使臣不用催了若出口外向熱河尙在內路向山海關進京裏臣等旣出口外纔經潦雨道路艱險四面沮洳咫尺之地輒迃廻數里口外諸邑又在大凌河上流左右泥淖甚於瀋陽前後自義州以後各邑遞備車馬定館宇給盤供土卒六十餘名護行修治道路因盛京將軍知委而然十二日到建昌縣閣老和珅送軍機章京促臣行曰若在四百里內兼程疾馳可趁十五日大慶宴禮在十六日必及其前臣等自建昌縣晝夜行十五日申時達熱河蒙古諸王回回國王緬甸南掌使臣等臺灣生蕃旬前來到安南國王及從臣潘輝益武輝瑨等十一日來到臣等陪表咨向禮部滿侍郞鍼保曰各國使臣皆親呈表文於御前本國使巨亦於明日宴禮親呈十六日曉奉表咨入闕內朝房左侍郞鐵保右侍郞德明坐禮部帳幕臣等辭陞時伏承書示感祝皇恩之筵敎故錄成一本至是偕進兩侍郞兩侍郞覽訖擧手曰認得矣臣等請以書意仰達皇上兩侍郞許之少頃閣上樂作鐵保引臣等先奉萬壽進賀表文入殿庭和珅以爲表文姑待皇旨親呈只使臣等先入鐵保還傳表文於通官引臣等立殿陛下閣老和珅福長安王杰等三人左右侍立皇上御沈香榻上後倚沈香屛下布黃氍毹和珅出傳皇旨使臣等進前臣等進跪階上楹外皇帝問國王平安乎臣等叩頭後對曰賴皇上洪恩平安矣皇帝問曰國王有斯男之慶乎臣等對曰今年元正頒降福字宸翰國王感載銘鏤日夕攢祝果於六月十八日擧男此皇上攸賜也皇帝笑曰然乎是誠大喜大喜的事也又問臣等姓名爵秩和珅手指歷對臣等仍就宴班班位則諸王具勒閣部大臣坐東序重行西向北上蒙古四十八部王回回安南國王朝鮮安南緬甸南掌使臣臺灣生番坐西序重行東向北上作樂設戲於殿前三層閣皆迓慶祝壽之辭宣饌凡三度第一第三分給御卓所排餠肉第二各具一盤而卯時始宴未時止宴始宴後和珅取萬壽聖節進賀表元子宮誕降後移咨數回奉覽奉進御前良久還傳鐵保曰已經御覽他餘表咨自行在禮部受來移送留京禮部又以表咨示安南國王阮光平曰字畵整齊紙品精潔朝鮮事大之節敬謹如此可作他藩之法十七日臣等赴宴班班位宴儀一如昨日臣仁點臣浩修各賜縀五疋荷包三雙鼻烟壺一箇漆椀一箇臣百亨賜縀四疋荷包三雙鼻烟壺一箇漆椀一箇首譯洪命福處賞賜與書狀同十八日臣等又赴宴班鐵保曰安南國王各國使臣有召旨引臣立殿陛前皇帝先召安南國王少頃而退和珅出傳皇旨引臣等進跪御榻前數步皇帝問曰爾等適當潦暑由口外而來不服水土道里艱辛何以得達臣等叩頭對曰賴皇上洪恩無撓得達皇帝曰爾國有滿州蒙古話者乎對曰有之而未及來待闕外矣皇帝曰宴畢後朕當回鑾爾等先詣京都以待十九日臣等又赴宴班臣仁點臣浩修各賜磁甁一箇磁椀一箇磁楪一箇象牙茶盤一箇臣百亨賜磁椀一箇磁楪一箇象牙茶盤一箇首譯同二十日因禮部指揮臣等與安南國王及諸國使臣偕謁文廟文廟乾隆初新建壯麗一如燕京太學臣等留熱河凡五日臣等及從官從人皆自內務府供鐀各國同然二十一日禮部備送大車十三輛一行分乘竝載行具而發翌日入古北口二十五日到皇京二十六日往圓明園待皇駕三十日皇帝始旋臣等到行宮東門外二里地柢迎和珅進輦傍秦曰這是朝鮮使這是安南使歷數各國皇帝顧而笑八月初一日臣等進參慶豐圖宴班黎明入闕內踰重門到慶豐圖前溪有四隻小船諸王具勒閣部大臣回回安南王及各國使臣分乘過藏舟閣金鰲玉蝀橋行幾三里到天香齋前下船由觀戲殿西夾門赴宴班戲閣規制及班位宴儀與熱河同唯蒙古諸王自熱河徑歸本部臣仁點臣浩修各賜蘋果一楪普洱茶一壺茶膏一匣臣百亨賜蘋果一楪普洱茶一壺首譯同少頃中溳傳皇旨曰參宴諸臣如有渴者或西瓜或淸茶從願與之仍分兩種于東西班聯初二日臣等黎明入闕內待開宴禮部郞中來引臣等入勤政殿庭卽正大光明殿之東慶豐圖之西也皇帝御降眞香榻上後倚無逸屛卽御筆諸王貝勒立殿內御座東而西向閣部大臣立御座西而東向回回安南國王各省督撫立殿陛下西向臣等及安南緬甸南掌使臣立殿陛下東向文武應遷官各於殿陛下蛫告踐歷門閥武臣抨弓一次後乃告內閣吏兵部諸臣跪御榻前隨皇旨仰秦移時而罷皇帝御肩輿詣戲殿諸臣退至昨日乘船處溯溪詣戲殿前仍入宴班臣仁點臣浩修各賜蘋果一楪普洱茶一壺茶膏一匣臣百亨賜蘋果一楪普洱茶一壺首譯同初三初四皇帝召見文武陞遷官臣等連參宴班初四日臣仁點臣浩修各賜緞三疋荷包二雙臣百亨緞二疋荷包一雙首譯同初五日又赴宴班臣仁點臣浩修各賜緞二疋鼻烟壺一箇漆椀一箇臣百亨賜緞一疋鼻烟壺一箇漆椀一箇首譯同阿桂以皇旨牽白塵一雙示各國使臣其形馬首牛身尾角如鹿夏至鮮角茸已長尺餘盛京將軍所貢宴撤後又因皇旨閣老阿桂和珅福康安福長安安南國王及朝鮮安南緬甸南掌使副使竝賜遊福海臣百亨退歸館所臣等與阿桂等分乘二船不向金鰲玉蝀橋直溯東南溪泛福海下船於迎薰亭前和珅引臣等縱觀中官又因皇旨分給淸茶西果蘋果蒲萄桃檎等果品酉時始歸館次原別賞賜已自內務府送致御前原禮單表緞五疋粧緞四疋裏緞五疋雲緞四疋貂皮一百張二等馬二疋二等玲瓏鞍全備加禮單玉如意一柄粧緞六疋錦緞二疋大紡絲五疋蟒緞六疋大緞五疋閃緞二疋絹箋二卷墨二匣筆二匣硯二方臣仁點臣浩修處原賞各大緞一疋彭緞一疋帽緞一疋紡絲一疋紬一疋絹一疋銀五十兩三等馬一匹漆鞍全備加賞各綵緞一疋大緞一疋小卷八絲緞一疋小卷五絲緞一疋絹箋二卷墨一匣筆一匣硯一方臣百亨處原賞大縀一疋彭緞一疋絹一疋紬一疋銀五十兩加賞漳絨一疋大緞一疋小卷八絲緞一疋絹箋一卷墨一匣筆一匣大通官三員原賞各大緞一疋紬一疋絹一疋銀三十兩加賞各漳絨一疋小卷五絲緞一疋銀二十兩押物官二十四員處原賞各彭緞一疋紬一疋銀二十兩加賞各小卷五絲緞一疋銀十兩從人三十名處各銀十五兩跟役從人五名處各銀四兩初六日臣等赴宴班臣仁點臣浩修各賜磁樽一箇漆杯臺一箇蘋果一楪臣百亨賜磁椀一箇漆盃臺一箇蘋果一楪首譯同初七初八日連値齋戒不設宴給餠果各種初九日皇帝幸萬壽山臣等柢迎於西苑闕外皇帝先召安南國王下旨數轉顧謂臣等曰各國使臣竝隨駕後臣等隨之歷勤政殿到昆明池邊朱漆龍舟已泊岸船上爲二層樓船頭建金龍黃旗一雙皇帝先御上層阿桂和珅福康安福長安回回安南國王及各國使臣登下層窓外楹內行船時左右梢工皆唱櫂歌中官因皇旨頒給香茶珍果和珅承皇旨召臣等進前指延壽寺北麓曰此萬壽山指昆明池西崗曰此玉泉山指萬壽玉泉之西北峯巒曰此香山也舟到延壽寺前皇帝命諸臣下船縱覽中官數十人各持茶果踰阜陟階之時輒賜之西山內外殿閣甚多觀訖由闕北門出初十日臣等赴宴班臣仁點臣浩修各賜漆椀一箇漆楪一箇磁甁一箇佛手柑四顆臣百亨賜漆椀一箇漆楪一箇磁鐘一箇佛手柑四顆首譯同十一日皇帝召見文武陞遷官於勤政殿臣等入參初至門外中官奉朱漆盤盛以馬乳葡萄及西洋瑣瑣葡萄頒給又頒荷包各二雙於臣等一雙于百亨十二日皇帝還京都臣等祗送于闕外大市街仍入城內南館自圓明園至西安門內夾道左右綵棚綿亘餙以金碧錦繡十三日曉臣等率正官三十員詣太和殿庭班于右翼九品品級山之傍參萬壽賀儀正官還歸館所臣等由左翼門出至寧壽宮之東設戲所參班戲殿規制及班位宴儀一如圓明園十五日申時皇帝親祭夕月壇還宮以秋分日也臣等到阜城門外光恒街祗迎祗送後轉向圓明園十六日皇帝旋蹕圓明園臣等又爲柢迎十七日萬壽進賀表文及謝恩方物表文皆旨下進賀表文皇旨曰覽王秦賀知道了本年朕八旬壽辰該國王先期備物呈進經降旨賞收竝準作爲次年萬壽正貢今復具表稱賀進貢方物本毋庸收受但又令齎回非所以申該國王慶祝之忱着仍行賞收該部知道欽此云云謝恩表文皇旨曰覽王秦謝知道了所有隨表方物不必收受該部知道欽此云云臣等初擬呈文禮部竝請收受禮部尙書侍郞等以爲年前皇帝旣有此後謝恩方物永爲停進之諭今番不必收受之皇旨係是特恩陪臣何敢呈文云故仍爲停止十八日皇帝又召見武臣陞遷官于勤政殿臣等進參歸館後自軍機所送九合雲香臣仁點臣浩修各大品八中品十小品十二臣百亨大品四中品六小品八首譯同十九日參宴班二十日入參正大光明殿宴禮宴卓皆重行東西相向諸王貝勒蒙古王回回安南國王班于殿內寶座東衍聖公文武一品滿漢大臣班于寶座西各省督撫圖勒布特土司班于殿庭東臣等及安南緬甸南掌各國使臣臺灣生番班于殿庭西樂用中和韶樂及平章之樂進茶進酒皆作樂殿庭設花紋氍毺爲萬國呈伎所先設布褲伎連接各國伎皇帝賜酒諸王大臣時侍衛大臣和珅因皇旨召臣仁點臣浩修陞殿內立寶座西級下皇帝召衍聖公賜酒次召臣等進跪御椅前皇帝手執玉杯香醞親授臣等起而受跪飮後還宴班少頃皇帝又召臣等及臣百亨進跪寶座前皇帝曰爾等以朕言歸問國王平安又曰朕自見爾國王得世子之咨朕心大以爲喜臣等叩頭和珅引還原班封典之前皇帝先稱世子左右侍衛大臣莫不動色撤宴浚內務府官引臣等至殿庭西黃幄下頒賞臣仁點臣浩修各緞三疋紡絲二疋臣百亨賞物亦同臣等歸館內務府送致宴筵卓張各一于臣等及書狀官留圓明園二十日臣等及從官盤供亦依熱河例自內務府備送是日午後一行撤入城內南館進賀方物輸納太和殿前御庫謝恩方物依前例權付於南館隣居信實人所餘補物各庫郞吏通官大使等處依例分給所裹油紙條索幾盡破傷竝蕩減之意移文該曹九月初一日禮部言於臣等曰各國使臣旣經前月二十日正大光明殿宴筵故今番無上下馬宴安南國王及從臣已於前月二十四日離發緬甸大臣亦於今日離發貴國使行及南掌使臣當於初四日離發初二日禮部送回咨十二度元子宮誕降後移咨皇旨曰軍機大臣太學士管理禮部事務王杰奉旨着照該國王所請欽此云云卽七月十六日熱河宴筵御覽時面秦得旨者全本一通別爲謄上謝恩表文竝循例旨下初四日一行自燕離發○義州府尹徐邁修狀啓以爲聖節使先來譯官李光烈軍官朴宗行等持使臣狀啓本月二十四日申時量還渡江因政院關本道觀察使以先來狀啓別定善騎陪持上送光烈等騎撥繼進副使軍官李廷鳳稍後馳來於九連城爲虎所囕肩胛頗受傷今方定校卒擔舁率來○敎曰聞卿等一行穩旋咨文秦請亦如意公私萬幸至於副使卿之子闡名於此榜尤可喜也卿等復命當在何間指日狀聞事下諭于回還進賀正副使處皇帝恩數愈往愈摯則我國道理亦不可泛忽冬至使行卿等回還後卽當發送卿等渡江後咨文先付譯官騎撥上送以爲趁卽精寫回咨之地事一體下諭此下諭令灣尹入送鳳城待使行到關內卽爲傳致事下諭于灣尹又敎曰今觀進賀使先來狀本恩數之外秦請於咨文者果卽準施俾許其如願在我國道理謝恩之擧不容泛忽回咨已令渡江後先爲上送冬至使行拜表日子以旬後進定擇吉事分付